CELEX: 52010XG1201(01)
Language: ro
Date: 2010-12-01 00:00:00
Title: Concluziile Consiliului privind patrimoniul cinematografic european, inclusiv provocările erei digitale

1.12.2010   
            
            
               RO
            
            
               Jurnalul Oficial al Uniunii Europene
            
            
               C 324/1
            
         Concluziile Consiliului privind patrimoniul cinematografic european, inclusiv provocările erei digitale
   2010/C 324/01
   CONSILIUL UNIUNII EUROPENE,
   1.   AVÂND ÎN VEDERE:
   
               —
            
            
               Recomandarea Parlamentului European și a Consiliului din 16 noiembrie 2005 privind patrimoniul cinematografic și competitivitatea activităților din sectorul aferent (1) (Recomandarea privind patrimoniul cinematografic) care subliniază că lucrările cinematografice sunt o manifestare esențială a bogăției și a diversității culturilor europene și constituie un patrimoniu cultural care trebuie conservat pentru generațiile viitoare;
            
         2.   REAMINTIND:
   
               —
            
            
               contextul politic al acestui subiect, astfel cum este prezentat în anexa la prezentele concluzii;
            
         3.   IA ACT DE:
   
               —
            
            
               Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „O agendă digitală pentru Europa” (2) și RECUNOAȘTE în special faptul că aplicarea pe scară mai largă și utilizarea mai eficientă a tehnologiilor digitale vor oferi europenilor o mai bună calitate a vieții, datorită unor noi posibilități de comunicare și unui acces mai ușor la conținutul cultural;
            
         4.   RECUNOAȘTE CĂ:
   
               —
            
            
               instituțiile de patrimoniu cinematografic se confruntă atât cu provocările mereu actuale ale erei analogice, cât și cu noile provocări ale erei digitale;
            
         
               —
            
            
               evoluția constantă a tehnologiilor și a mijloacelor de distribuție și de utilizare a conținutului cultural poate avea un impact asupra conceptelor tradiționale de film, cinematografie și patrimoniu;
            
         
               —
            
            
               mediul digital facilitează accesul creatorilor, al profesioniștilor din industria cinematografică, al cercetătorilor, al școlilor și, în general, al cetățenilor la patrimoniul cinematografic și aceasta fără a ține seama de frontiere. În consecință, acesta permite dezvoltarea creativității, intensificarea schimburilor culturale și extinderea accesului la diversitatea culturilor și a limbilor Uniunii Europene;
            
         
               —
            
            
               era digitală aduce în discuție, de asemenea, noi aspecte legate de colectarea, proiectarea și conservarea pe termen lung a copiilor digitale ale materialului analogic, precum și a materialului de proveniență digitală;
            
         
               —
            
            
               digitizarea materialului analogic este o operațiune complexă, costisitoare și de lungă durată și necesită în consecință stabilirea unor priorități, având în vedere în special valoarea materialului și riscurile de deteriorare;
            
         
               —
            
            
               cadrul juridic în materie de drepturi de proprietate intelectuală și punerea sa în aplicare într-un cadru contractual trebuie să asigure o securitate juridică suficientă pentru a permite instituțiilor de patrimoniu cinematografic să își îndeplinească misiunea de interes public, în special conservarea și restaurarea lucrărilor depuse, precum și, dacă este cazul, asigurarea accesului la aceste lucrări în scopuri culturale și educative;
            
         
               —
            
            
               este necesară intensificarea sensibilizării responsabililor politici, a părților interesate și, în general, a cetățenilor cu privire la necesitățile esențiale în materie de colectare, restaurare și conservare a patrimoniului cinematografic, inclusiv a materialului digital;
            
         
               —
            
            
               este necesară o ameliorare a educației în materie de mass-media și a formării profesionale, corelată cu dezvoltarea utilizării noilor tehnologii în instituțiile de patrimoniu cinematografic;
            
         
               —
            
            
               fără a aduce atingere procesului de digitizare a patrimoniului cinematografic, conservarea suporturilor originale rămâne esențială. În acest context, Consiliul recunoaște, de asemenea, importanța laboratoarelor capabile să finalizeze cu bine restaurarea și multiplicarea materialului analogic;
            
         
               —
            
            
               materialul conex filmelor reprezintă o componentă prețioasă a patrimoniului cinematografic;
            
         5.   SUBLINIAZĂ:
   
               —
            
            
               angajamentul său de a sprijini activ instituțiile de patrimoniu cinematografic în toate atribuțiile acestora, în special în contextul evoluției către mediul digital;
            
         
               —
            
            
               rolul complementar pe care îl pot juca parteneriatele public-privat în îndeplinirea atribuțiilor acestor instituții, în special prin promovarea, în scopuri culturale și educative, a unui acces larg al publicului la lucrările depuse, cu respectarea drepturilor de proprietate intelectuală;
            
         6.   SALUTĂ CU INTERES:
   
               —
            
            
               primul (3) și cel de al doilea (4) raport al Comisiei referitor la punerea în aplicare a Recomandării privind patrimoniul cinematografic;
            
         
               —
            
            
               acordul-cadru încheiat între Federația Internațională a Asociațiilor Producătorilor de Film (FIAPF) și Asociația Cinematecilor Europene (ACE) privind depunerea voluntară a filmelor în arhivele de conservare (5);
            
         
               —
            
            
               intenția Comisiei de a propune până în 2010 o directivă privind lucrările orfane, astfel cum a indicat în Comunicarea „O agendă digitală pentru Europa”;
            
         7.   INVITĂ STATELE MEMBRE:
   
               —
            
            
               să adapteze instrumentele existente prin instituirea unui depozit obligatoriu, legal sau contractual, al operelor cinematografice care fac parte din patrimoniul lor audiovizual, ținând seama de tranziția către producția și distribuția digitală și să asigure o aplicare adecvată a acestor instrumente;
            
         
               —
            
            
               să promoveze depunerea voluntară a filmelor și utilizarea acordului-cadru încheiat între Federația Internațională a Asociațiilor Producătorilor de Film (FIAPF) și Asociația Cinematecilor Europene (ACE) privind depunerea voluntară de filme în arhivele de conservare;
            
         
               —
            
            
               să ia în considerare patrimoniul cinematografic în momentul în care își definesc propriile politici culturale;
            
         
               —
            
            
               să se asigure că țin seama de conservarea patrimoniului cinematografic în politica cinematografică națională sau regională, în special pentru:
               
                           (a)
                        
                        
                           a stabili o strategie pe termen lung pentru patrimoniul lor cinematografic național, atât pe suport analogic, cât și pe suport digital;
                        
                     
                           (b)
                        
                        
                           a lua în considerare cinematografele instituțiilor de patrimoniu cinematografic și celelalte cinematografe dedicate filmelor din patrimoniu atunci când pun în aplicare politicile lor de promovare a tranziției către cinematografia digitală;
                        
                     
                           (c)
                        
                        
                           a garanta că filmele care au beneficiat de sprijin din partea unor fonduri naționale sau regionale sunt depuse într-o instituție însărcinată cu conservarea patrimoniului cinematografic și a încuraja depunerea oricărui material conex, dacă este posibil;
                        
                     
                           (d)
                        
                        
                           a garanta că, respectând drepturile de proprietate intelectuală, fără a aduce atingere compensației echitabile pentru titularii de drepturi și fără a aduce atingere exploatării normale a filmului, instituțiile de patrimoniu cinematografic pot beneficia de drepturi corespunzătoare legate de conservarea și utilizarea culturală și necomercială a filmelor care au beneficiat de sprijin din partea fondurilor naționale și regionale și a materialului conex, pentru a permite, de exemplu:
                           
                                       —
                                    
                                    
                                       proiecții publice în incintele lor; și/sau
                                    
                                 
                                       —
                                    
                                    
                                       reproducerea filmului pe orice suport din motive de conservare; și/sau
                                    
                                 
                                       —
                                    
                                    
                                       restaurarea materialului; și/sau
                                    
                                 
                                       —
                                    
                                    
                                       utilizarea materialului pentru expoziții; și/sau
                                    
                                 
                                       —
                                    
                                    
                                       organizarea consultării materialului de către cercetători prin intermediul unei conexiuni internet securizate; și/sau
                                    
                                 
                                       —
                                    
                                    
                                       utilizarea unor extrase digitalizate din material în scopuri educative; și/sau
                                    
                                 
                                       —
                                    
                                    
                                       accesul la extrase sau la integralitatea materialului prin intermediul platformelor publice de acces la conținut cultural on-line precum Europeana (6) și proiectele partenere sau site-urile de internet ale instituțiilor culturale naționale;
                                    
                                 
                     
         
               —
            
            
               respectând drepturile de proprietate intelectuală, să faciliteze circulația și promovarea patrimoniului cinematografic, între altele, prin intermediul:
               
                           (a)
                        
                        
                           schimburilor de materiale între instituțiile însărcinate cu conservarea patrimoniului cinematografic;
                        
                     
                           (b)
                        
                        
                           subtitrării filmelor în cât mai multe limbi europene cu putință;
                        
                     
         
               —
            
            
               să intensifice eforturile de digitizare a patrimoniului cinematografic și să sporească accesibilitatea acestuia, în special prin intermediul Europeana, în conformitate cu principiile Agendei digitale pentru Europa;
            
         
               —
            
            
               să depună eforturi pentru a dezvolta educația și formarea profesională în domeniul arhivelor cinematografice, de exemplu prin includerea unor cursuri specifice în sistemele de educație și de formare și prin intensificarea schimbului temporar de profesioniști între instituțiile de patrimoniu cinematografic în scopul formării profesionale continue;
            
         
               —
            
            
               să stabilească politici de conservare pe termen lung a copiilor digitale ale materialului analogic, precum și a materialului de proveniență digitală, în conformitate cu Recomandarea Comisiei din 24 august 2006 privind digitizarea și accesibilitatea on-line a materialului cultural și conservarea digitală (7) și cu Concluziile Consiliului din 13 noiembrie 2006 referitoare la aceasta (8);
            
         
               —
            
            
               să continue cooperarea și schimbul de bune practici în acest domeniu;
            
         8.   INVITĂ COMISIA:
   
               —
            
            
               să continue să analizeze modalitățile de garantare a unei securități juridice suficiente în ceea ce privește drepturile de proprietate intelectuală pentru instituțiile însărcinate cu conservarea patrimoniului cinematografic, pentru a facilita îndeplinirea misiunii acestora de serviciu public;
            
         
               —
            
            
               să continue schimburile de experiență și de bune practici în cadrul grupului de experți în domeniul cinematografic creat de Comisie (9) și să raporteze Consiliului progresele înregistrate;
            
         
               —
            
            
               să continue sprijinirea cercetării în domeniul conservării pe termen lung a materialului digital și al accesibilității materialului digital într-un context multilingv, în special în ceea ce privește perenitatea suporturilor digitale și a formatelor de date;
            
         
               —
            
            
               în contextul lucrărilor în curs privind lucrările orfane, să analizeze aspectele specifice sectorului audiovizual;
            
         9.   INVITĂ STATELE MEMBRE ȘI COMISIA, ÎN LIMITA DOMENIILOR LOR DE COMPETENȚĂ:
   
               —
            
            
               să promoveze aplicarea standardelor europene în domeniul interoperabilității bazelor de date cinematografice (10) și, dacă este necesar, să stabilească standarde comune privind depunerea de fișiere digitale la instituțiile de patrimoniu cinematografic;
            
         
               —
            
            
               să studieze în detaliu provocările și oportunitățile generate de era digitală pentru instituțiile însărcinate cu conservarea patrimoniului cinematografic;
            
         
               —
            
            
               să sprijine acțiunile întreprinse de aceste instituții pentru a răspunde provocărilor și oportunităților menționate, în special prin sporirea accesibilității colecțiilor lor prin intermediul noilor tehnologii.
            
         
      (1)  JO L 323, 9.12.2005, p. 57.
   
      (2)  COM(2010) 245 final.
   
      (3)  SEC(2008) 2373.
   
      (4)  SEC(2010) 853.
   
      (5)  http://acefilm.de/98.html
   
      (6)  http://www.europeana.eu
   
      (7)  JO L 236, 31.8.2006, p. 28.
   
      (8)  JO C 297, 7.12.2006, p. 1.
   
      (9)  http://ec.europa.eu/avpolicy/reg/cinema/experts/index_en.htm
   
      (10)  Normele europene EN 15744:2009 „Identificarea filmelor. Set minim de metadate pentru lucrări cinematografice” și EN 15907 „Identificarea filmelor. Mijloace de ameliorare a interoperabilității metadatelor. Ansambluri și structuri de elemente”.
   
      ANEXĂ
      
         Contextul politic
      
      
                  —
               
               
                  Rezoluția Consiliului din 26 iunie 2000 privind conservarea și dezvoltarea patrimoniului cinematografic european (1)
                  
               
            
                  —
               
               
                  Comunicarea Comisiei din 26 septembrie 2001 privind anumite aspecte juridice legate de lucrările cinematografice și alte lucrări audiovizuale (2)
                  
               
            
                  —
               
               
                  Convenția Consiliului Europei din 8 noiembrie 2001 privind protecția patrimoniului audiovizual (3)
                  
               
            
                  —
               
               
                  Rezoluția Parlamentului European din 2 iulie 2002 referitoare la Comunicarea Comisiei privind anumite aspecte juridice legate de lucrările cinematografice și alte lucrări audiovizuale (4)
                  
               
            
                  —
               
               
                  Rezoluția Consiliului din 24 noiembrie 2003 privind depunerea lucrărilor cinematografice în Uniunea Europeană (5)
                  
               
            
                  —
               
               
                  Recomandarea Comisiei din 24 august 2006 privind digitizarea și accesibilitatea on-line a materialului cultural și conservarea digitală (6)
                  
               
            
                  —
               
               
                  Concluziile Consiliului din 13 noiembrie 2006 privind digitizarea și accesibilitatea on-line a materialului cultural și conservarea digitală (7)
                  
               
            
                  —
               
               
                  Recomandarea din 23 septembrie 2009 a Comitetului miniștrilor Consiliului Europei către statele membre privind politicile cinematografice naționale și diversitatea expresiilor culturale (8)
                  
               
            
                  —
               
               
                  Concluziile Consiliului din 10 mai 2010 privind Europeana: etapele următoare (9)
                  
               
            
         (1)  JO C 193, 11.7.2000, p. 1.
      
         (2)  COM(2001) 534 final.
      
         (3)  http://conventions.coe.int/Treaty/FR/Treaties/Html/183.htm
      
         (4)  JO C 271E, 15.11.2003, p. 176.
      
         (5)  JO C 295, 5.12.2003, p. 5.
      
         (6)  JO L 236, 31.8.2006, p. 28.
      
         (7)  JO C 297, 7.12.2006, p. 1.
      
         (8)  CM/Rec(2009) 73.
      
         (9)  JO C 137, 27.5.2010, p. 19.